Torsdag kveld klappet hurtigbåten «Renøy» med 58 flyktninger til kai på Altneset på Seiland. Øya i Vest-Finnmark er mest kjent for spektakulær natur, høye fjell og isbreer. Derfor har det gamle skoleinternatet blitt et yndet reisemål for sportsfiskere og andre.

Men i mørketida er det lavsesong, og derfor har Zedeki og mange av hans landsmenn fra Afghanistan fått et tilbud om å overnatte her.

– Ikke skyggeredde

Politiet har vært bekymret for å opprette mottak på en øy uten beredskap og med lang responstid. Den er til og med uten butikk.

Turistvert Stig Erland Hansen blir flyktninghjelper på Seiland. Foto: Kai Erik Bull / NRK

Men Stig Erland Hansen, turistverten som nå blir flyktninghjelper, mener det skal gå bra.

– Vi er vokse mennesker og ikke skyggeredde noen av oss, sier han om ledertrioen på mottaket, som foruten ham selv består av en erfaren mottaksleder og en tidligere politimann.

– Det kommer jo i mørketida, så vi får en utfordring, men vi må tenke litt kreativt og sørge for at de får det bra, sier Hansen.

– Hvis vi klarer å aktivisere dem litt og trekke fram det positive som vi som bor her er glad i, kan de få det fint de dagene og ukene de skal være med oss. De skal ikke være så forferdelig lenge. Dette er ikke et asylmottak, men et akutt plassering.

– Jeg håper det er et bra sted å sove, for det er mange barn her også, sier Zakria Zedeki. Foto: Kai Erik Bull / NRK

Spebarn

Zakria Zedeki sier det er ti dager siden han dro fra Afghanistan til Russland og videre til Norge.

– Jeg hadde problemer, men visste ikke hvor jeg kunne få hjelp, så jeg kom hit, sier han til NRK.

– Jeg føler meg svak, og håper det er et bra sted å sove, for det er mange barn her også, helt ned til seks-sju måneder.

Flyktninghistorie

Seiland har huset flyktninger før. For 70 år siden bodde foreldrene til dagens innbyggere i huler for å slippe unna tyskerne.

Men det er første gang asylsøkerne kommer hit.

Asylsøkerne vil bli tatt godt imot, mener Synnøve Nuth Pedersen. Foto: Kai Erik Bull / NRK

Synnøve Nuth Pedersen bor på den andre siden av sundet og er på vei hjem med samme hurtigbåt som flyktningene.

– Det var så godt å se at det var familier og unger som kommer. Jeg håper virkelig de kan få et trygt og godt sted og roe helt ned når de kommer. Det er i hvert fall trygt der ute.

Hun har selv bodd på internatet som skolejente, og tror de nyankomne får det bra.

– De på Altneset tar dem godt imot. Jeg tror alle har en medfølelse med flyktningene.

Laster kart, vennligst vent... For å se dette innholdet, må du aktivere JavaScript i nettleseren din.